1. ΝΟΜΟΘΕΤ. ΔΙΑΤΑΓΜΑ υπ’ αριθ. 2460 της 18/23 Ιουλ. 1953 Περί χρόνου ενάρξεως ισχύος των διατάξεων του Νόμ. 1811/1951 «περί κώδικος καταστάσεως των δημοσίων υπαλλήλων» δια τους υπαλλήλους Ν.Π.Δ.Δ. «Άρθρ.1.-Η υπό της παρ. 1 του άρθρ. 194 του Νόμ. 1811/51 «περί κώδικος καταστάσεως των Δημοσίων Διοικητικών υπαλλήλων», ως αύτη αντικατεστάθη υπό του άρθρ. 1 παρ. 5 του Νόμ. 2085/1952, ορισθείσα έναρξις της ισχύος αυτού δια τους υπαλλήλους των Νομικών Προσώπων Δημοσίου Δικαίου μετατίθεται εις την 1ην Ιαν. 1954, εξαιρέσει των διατάξεων του αυτού Νόμ. 1811/1951, ων η ισχύς ωρίσθη ειδικώς από της δημοσιεύσεώς του. Άρθρ.2.-1.Δια Β.Δ/τος, εφ’ άπαξ εκδιδομένου μέχρι της 1 ης  Ιαν. 1954, επί τη προτάσει του επί του Συντονισμού Υπουργού μετ’ απόφασιν του Υπουργικού Συμβουλίου, δύνανται να τροποποιηθούν ή συμπληρωθούν αι διατάξεις του αυτού ως άνω Κώδικος ως προς τους υπαλλήλους των Νομικών Προσώπων Δημοσίου Δικαίου. 2.Δια του αυτού Β.Δ/τος, δύναται να προβλεφθή η προσαρμογή διατάξεων τούτου, κατά παρέκκλισιν ή συμπλήρωσιν αυτών, προς την ιδιορρυθμίαν των καθ’ έκαστα Νομικών Προσώπων, δια Β.Δ/των εκδιδομένων επί τη προτάσει του κυρίως ασκούντος την επί του ή των Νομικών Προσώπων εποπτείαν Υπουργού. 3.Β.Δ/τα εκδοθέντα προ της δημοσιεύσεως του παρόντος Ν.Δ/τος, επί τη βάσει της παρ. 2 του άρθρ. 195 του Κώδικος ως αύτη αντικατεστάθη υπό της παρ. 6 του άρθρ. 1 του Νόμ. 2085/1952, διατηρούσι την ισχύν αυτών». Το άρθρ. 2 προσετέθη δια του Ν.Δ. 2591/1953. 